Egil Mikkelsen

Utdannelse

Etter examen artium på reallinjen på Aars og Voss' skole i Oslo i 1964, studerte Mikkelsen ved Universitetet i Oslo, nordisk arkeologi, etnologi og religionshistorie. Han tok magistergraden i nordisk arkeologi i 1972, med avhandlingen Frebergsvik. Et mesolitisk boplassområde ved Oslofjorden. I 1987 disputerte han for graden dr. philos. med avhandlingen Fra jeger til bonde. Utviklingen av jordbrukssamfunn i Telemark i steinalder og bronsealder.

Karriere

Mikkelsen har vært ansatt ved Universitetets Oldsaksamling, UiO siden 1972, som universitetsstipendiat 1973-77, prosjektleder for undersøkelser av kulturverdier i 10 års vernede vassdrag 1978-82, førsteamanuensis 1982-1991 og som professor siden 1992. I tre perioder mellom 1988 og 1997 har han vært instituttbestyrer. Han har ellers vært knyttet til kulturminneforvaltningen ved Oldsaksamlingen.
Mikkelsen har gjennomført et variert arkeologisk forskningsarbeid, og deltatt i utgravninger i Norge, Danmark, Polen og på Maldivene. Han har også arbeidet med dokumentasjon, tilrettelegging og forskning på helleristninger i Øst-Norge. Mellom 1969 og 1987 var det steinalderen i Sør-Norge som sto i fokus for Mikkelsens forskning, både studiet av mesolitiske tilpasningsformer og oppkomsten og utviklingen av de tidligste jordbrukssamfunn. 1983-86 gjennomførte Mikkelsen arkeologiske utgravninger av anlegg for massefangst av villrein i Grimsdalen på Dovre og studerte fangstproduktenes betydning i vikingtiden og middelalderens samfunn. I årene 1993-94 deltok han i det tverrfaglige forskningsprosjektet Religionsskiftet i Norden, der han så spesielt på forbindelser østover til buddhistisk og islamsk kultur og religion i vikingtid.
I årene 1996-1998 ledet Egil Mikkelsen arkeologisk feltarbeid på øya Kaashidhoo på Maldivene, der ca. 1800 kvadratmeter av et buddhistkloster fra perioden 300-1200 e.Kr. ble gravd ut. For tiden arbeider Mikkelsen dels med materialet fra Maldivene, dels med religionsarkeologi (islam og tidlig kristen misjon i Norge) i sin forskning. Mikkelsen har holdt gjesteforelesninger ved universitetene i Bergen, Tromsø, Stockholm, Lund, Århus, København, Riga og Colombo (Sri Lanka).
Planlegging av nytt Kulturhistorisk museum har lenge preget Mikkelsens museumsengasjement; på 1980-tallet med fokus på Bygdøy, på 1990-tallet med planer for utvidelser på Tullinløkka og fra 2000, planer for et samlet museum i Bjørvika. Sammenhengen mellom lokalisering, besøksgrupper og omgivelser har vært ledetråden. Foreløpig har dette bare resultert i opprustning av eksisterende bygninger og utstillinger.
Mikkelsen har hatt en rekke verv i styrer, råd og utvalg ved Oldsaksamlingen og UiO. Han har sittet i tre utvalg/styrer som har utredet nytt middelaldermuseum i Oslo. For Miljøverndepartementet deltok han i 1992 i utarbeidelsen av en plan for Organiseringen av forskningen innenfor kulturminnevernet. Mikkelsen har vært generalsekretær i Norsk Arkeologisk Selskap 1989-2015 og medlem av redaksjonen i selskapets tidsskrift Viking 1982-2012. Han har også sittet i redaksjonen av seks andre arkeologiske tidsskrifter/serier. Han har vært medlem av styret for Oslo Promotion AS 1997-2002, Kon-Tiki Museet 1998-2006, for Jugendstilsenteret i Ålesund 2000-2004 (styreleder 2003-04), Oslo Middelalderfestival (2007-2012) og i styret for foreningen Middelalder-Oslo 2012-2015. Han har sittet i styret for Villreinfangsten som verdensarv siden 2006. Mikkelsen ble utnevnt til æresmedlem i Norsk Arkeologisk Selskap i 2016.

Æresbevisninger

Egil Mikkelsen ble i 1995 tildelt ordenen Großes Silbernes Ehrenzeichen für Verdienste um die Republik Österreich.